Ritratt: Arms Ltd .td_uid_2_61b3540156303_rand.td-a-rec-img{text-align:left}.td_uid_2_61b3540156303_rand.td-a-rec-img img{margin:0 auto 0 0} Il-kumpanija ARMS Ltd li tieħu ħsieb il-kontijiet tad-dawl u l-ilma għandha titħallas ftit inqas minn €90 miljun f'kontijiet li kellhom jitħallsu fl-aħħar tal-2020. Dan inħareġ mir-rapport annwali tal-NAO fuq l-operat ta' diversi dipartimenti u Ministeri f'Malta. L-NAO appellat lill-ARMS biex tindirizza aħjar id-djun li jridu jitħallsu biex ikun evitat li ċerti djun jiġbru wisq interess u ma jkunux jistgħu jitħallsu. Dan jaf iwassal biex id-dejn jitħassar (written off). Fl-aħħar tal-2017, l-ARMS kellha titħallas madwar €78.6 miljun u li sal-aħħar tal-2020, din iċ-ċifra kibret għal €89,428,481. Minn dan id-dejn, 36% kellu jitħallas f'45 ġurnata jew anke inqas, 24% kellu jitħallas f'temp ta' bejn 46 ġurnata u sitt xhur. Il-bqija tad-dejn (40%) kien għad fadallu imqar sitt xhur biex jitħallas. Minn awditu li sar fuq 24 kont, 15 minnhom kellhom dejn ta' madwar €4.1 miljun u 80% ta' dawn il-kontijiet naqsu milli jħallsu biċċa kbira mid-dejn. "Ċertu klijenti diffiċli taqtalhom is-servizz" L-ARMS qablet ma' ħafna mis-suġġerimenti tal-NAO imma qalet li hemm ċerti "klijenti diffiċli" li mhux dejjem tista' taqtalhom is-servizz. Skont il-kumpanija, dawn il-"klijenti diffiċli" jinkludu sptarijiet, NGOs, istituzzjonijiet edukattivi u partiti politiċi. L-Uffiċċju faħħar iż-żewġ policies li nediet il-kumpanija fl-2018 u fl-2019 biex ċerti djun jitħassru filwaqt li djun oħra jgħaddu mill-proċess legali biex ikun rikoverat id-dejn. Fuq din il-problema, l-NAO pproponiet li l-ARMS tfittex metodi alternattivi biex tikseb il-flus mid-djun u semmiet ukoll li huwa fl-aħjar interess tal-ARMS li tfittex tirkupra d-dejn kemm jista' jkun malajr. L-ARMS spjegat li fil-passat għamlet użu minn ittri ġudizzjarji u ordni ta' ffriżar mill-Qorti biex jibda jinġabar xi dejn. Madanakollu, l-NAO semmiet li kieku ttieħdet aktar azzjoni konkreta f'ċerti każijiet ta' djun, kien ikun possibbli li dan id-dejn jinġabar xi darba minflok ikollu jitħassar minħabba li ġabar wisq interess. Skont il-kumpanija, ntlaħqu riżultati tajbin minkejja l-effetti tal-pandemija li ħalliet diversi entitajiet mingħajr il-possibilità li jħallsu d-djun tagħhom. "Ħadna approċċ ġust u raġonevoli rigward l-irkupru tad-dejn u dħalna fi ftehim biex il-ħlas tad-djun isir b'pagamenti. Madanakollu, kellna nkunu ferm aktar b'saħħitna mal-entitajiet li ppruvaw jevadu milli jħallsu," ikkonkludiet l-ARMS. F'Mejju, rapport tal-NAO li kien għadu ma ġiex ippubblikat żvela li jaf tħallsu madwar €6.5 miljun aktar milli suppost għall-kontijiet tad-dawl u l-ilma. Aqra aktar: €6.5 miljun fi ħlasijiet żejda fil-kontijiet tad-dawl u l-ilma – Rapport mhux ippubblikat tal-Awditur Ġenerali .td_uid_3_61b3540156845_rand.td-a-rec-img{text-align:left}.td_uid_3_61b3540156845_rand.td-a-rec-img img{margin:0 auto 0 0}